b'\n_START_ARTICLE_\nReino Kuuskoski\n_START_SECTION_\nUra\n_START_PARAGRAPH_\nReino Kuuskosken vanhemmat olivat pankinjohtaja, hovioikeuden auskultantti Oskar Mauritz Lindstr\xc3\xb6m ja Lyyli Kuuskoski. Kuuskoski oli koulutukseltaan juristi. H\xc3\xa4n kirjoitti 1926 ylioppilaaksi, suoritti 1932 ylemm\xc3\xa4n oikeustutkinnon, sai 1935 varatuomarin arvon ja valmistui 1936 lakitieteen kandidaatiksi. Jo opiskeluaikanaan vuonna 1930 h\xc3\xa4n oli Helsingin yliopiston ylioppilaskunnan hallituksen j\xc3\xa4sen sek\xc3\xa4 1929\xe2\x80\x931930 Varsinaissuomalaisen osakunnan taloudenhoitaja. Kuuskoski toimi Akateemisessa Karjala-Seurassa, mutta erosi siit\xc3\xa4 vuonna 1932 samaan aikaan kuin Urho Kekkonen, V. J. Sukselainen, Martti Haavio, Kustaa Vilkuna, Heikki Hosia, Lauri Hakulinen, V. A. Heiskanen ja er\xc3\xa4\xc3\xa4t muut poliittiseen keskustaan suuntautuneet j\xc3\xa4senet, kun AKS:n enemmist\xc3\xb6 ei 27. huhtikuuta 1932 pidetyss\xc3\xa4 kokouksessa suostunut tuomitsemaan M\xc3\xa4nts\xc3\xa4l\xc3\xa4n kapinaa._NEWLINE_Kuuskoski toimi vuosina 1932\xe2\x80\x931937 kotipaikkakuntansa Loimaan kauppalanjohtajana ja harjoitti siell\xc3\xa4 asianajajan ammattia. Sen j\xc3\xa4lkeen h\xc3\xa4n oli lyhyen aikaa maatalousministeri\xc3\xb6n vt. nuorempana hallitussihteerin\xc3\xa4 ja vuosina 1937\xe2\x80\x931944 Korkeimmassa hallinto-oikeudessa (KHO) notaarina ja nuorempana hallintosihteerin\xc3\xa4. H\xc3\xa4n kuului my\xc3\xb6s 1939\xe2\x80\x931940 Lainvalmistelukuntaan sen nuorempana j\xc3\xa4senen\xc3\xa4. Jatkosodan aikana h\xc3\xa4n ty\xc3\xb6skenteli It\xc3\xa4-Karjalan sotilashallinnossa. Sodan j\xc3\xa4lkeen Kuuskoski oli 1944\xe2\x80\x931945 L\xc3\xa4\xc3\xa4kint\xc3\xb6hallituksen asessorina ja 1945 lyhyen aikaa oikeusministeri\xc3\xb6n kansliap\xc3\xa4\xc3\xa4llikk\xc3\xb6n\xc3\xa4. T\xc3\xa4ss\xc3\xa4 ominaisuudessa h\xc3\xa4n joutui esittelem\xc3\xa4\xc3\xa4n valtioneuvostossa sotasyyllisyyslain, ja j\xc3\xa4tti asiasta p\xc3\xb6yt\xc3\xa4kirjaan eri\xc3\xa4v\xc3\xa4n mielipiteens\xc3\xa4. Vuosina 1946\xe2\x80\x931947 Kuuskoski oli eduskunnan oikeusasiamies ja 1947\xe2\x80\x931955 KHO:n hallintoneuvos sek\xc3\xa4 samanaikaisesti 1951\xe2\x80\x931953 Yhteiskunnallisen korkeakoulun kunnallisoikeuden vt. yliopettaja._NEWLINE_Vuosina 1955\xe2\x80\x931958 Kuuskoski toimi yhten\xc3\xa4 Kansanel\xc3\xa4kelaitoksen (Kela) johtajista, mink\xc3\xa4 j\xc3\xa4lkeen h\xc3\xa4n siirtyi KHO:n presidentiksi. H\xc3\xa4n oli my\xc3\xb6hemmin v\xc3\xa4h\xc3\xa4ll\xc3\xa4 menett\xc3\xa4\xc3\xa4 virkansa niin sanotun Kansanel\xc3\xa4kelaitoksen jutun yhteydess\xc3\xa4, jossa koko Kelan entist\xc3\xa4 johtokuntaa syytettiin laitoksen varojen perusteettomasta k\xc3\xa4yt\xc3\xb6st\xc3\xa4 henkil\xc3\xb6kunnan asuntoihin. Vuonna 1961 Helsingin hovioikeus tuomitsi Kuuskosken yhdess\xc3\xa4  Aku Sumun (Sdp), Onni Hiltusen (SDP) ja V. J. Sukselaisen (Ml) kanssa viralta pantaviksi virkarikosten ja virheiden vuoksi. Korkein oikeus kumosi my\xc3\xb6hemmin viraltapanon ja katsoi asianomaisten menetelleen vain varomattomasti. Kuuskoski jatkoi KHO:n presidenttin\xc3\xa4, kunnes kuoli vuonna 1965 vaikeaan sairauteen._NEWLINE_Kuuskosken erikoisala juristina oli hallinto-oikeus. H\xc3\xa4n kirjoitti aiheesta runsaasti artikkeleita alan julkaisuihin. Kuuskosken vuonna 1949 julkaisemaa teosta Uusi kunnallislaki pidettiin pitk\xc3\xa4\xc3\xa4n aiheensa klassikkona.\n_START_SECTION_\nOikeusministerin\xc3\xa4 ja p\xc3\xa4\xc3\xa4ministerin\xc3\xa4\n_START_PARAGRAPH_\nKuuskoski toimi 1953\xe2\x80\x931954 oikeusministerin\xc3\xa4 Sakari Tuomiojan virkamieshallituksessa. Vaikka Tuomiojan hallitus oli nimitetty osin Urho Kekkosen syrj\xc3\xa4ytt\xc3\xa4miseksi p\xc3\xa4\xc3\xa4ministerin paikalta, Tuomioja halusi Kuuskosken mukaan hallitukseen, jotta se ei n\xc3\xa4ytt\xc3\xa4isi koostuvan pelk\xc3\xa4st\xc3\xa4\xc3\xa4n Kekkosen vastustajista. Kuuskosken lyhyen\xc3\xa4 ministerikautena saatettiin muun muassa lakikirjan julkaiseminen nykyaikaiselle kannalle._NEWLINE_Presidentiksi tullut Kekkonen nimitti Kuuskosken virkamieshallituksen p\xc3\xa4\xc3\xa4ministeriksi, kun Rainer von Fieandtin johtama virkamieshallitus sai eduskunnalta ep\xc3\xa4luottamuslauseen huhtikuussa 1958 vain muutamaa kuukautta ennen eduskuntavaaleja. Kuuskosken puolipoliittisessa hallituksessa oli ministerin\xc3\xa4 keskustapuolueiden edustajia, skogilaisia sosiaalidemokraatteja ja talousel\xc3\xa4m\xc3\xa4n edustajia. Hallitus j\xc3\xa4tti paikkansa vaalien j\xc3\xa4lkeen toimittuaan nelj\xc3\xa4 kuukautta.\n_START_SECTION_\nLuottamusteht\xc3\xa4v\xc3\xa4t\n_START_PARAGRAPH_\nKuuskoskella oli paljon luottamusteht\xc3\xa4vi\xc3\xa4. H\xc3\xa4n toimi 1958\xe2\x80\x931961 Suomen Lakimiesliiton hallituksen puheenjohtajana ja 1958\xe2\x80\x931961 Paasikivi-seuran ensimm\xc3\xa4isen\xc3\xa4 puheenjohtajana. Lis\xc3\xa4ksi h\xc3\xa4n kuului 1951\xe2\x80\x931961 Suomalaisen Lakimiesyhdistyksen hallitukseen, 1953\xe2\x80\x931957 Maalaiskuntien Liiton hallitukseen, 1954\xe2\x80\x931965 Suomen laki -teoksen toimitusneuvostoon ja 1955\xe2\x80\x931958 Typpi Oy:n johtokuntaan. H\xc3\xa4n oli my\xc3\xb6s vuodesta 1951 kutsunta-asiain keskuslautakunnan puheenjohtaja. Kuuskoski oli j\xc3\xa4senen\xc3\xa4 useissa lakikomiteoissa ja toimi 1950\xe2\x80\x931951 pid\xc3\xa4tettyjen korvauskomitean, 1950\xe2\x80\x931952 rakennuslakikomitean, 1952\xe2\x80\x931954 kuntain keskusrahastokomitean, 1956\xe2\x80\x931958 johtavien virkamiesten palkkauskomitean, 1957\xe2\x80\x931958 ty\xc3\xb6tt\xc3\xb6myyskysymyksen selvittelykomitean, 1959\xe2\x80\x931965 kuntien valtionapukomitean, 1960\xe2\x80\x931965 korkeimman hallinto-oikeuden uudistamiskomitean ja 1962\xe2\x80\x931965 kaavoitustoimen j\xc3\xa4rjestysmuotokomitean puheenjohtajana.\n_START_SECTION_\nPerhe\n_START_PARAGRAPH_\nKuuskosken puoliso oli vuodesta 1932 farmaseutti Annikki L\xc3\xa4hdekivi. Heill\xc3\xa4 oli kuusi lasta. Reino Kuuskosken poika, upseerikokelas Risto Kuuskoski kuoli joulukuussa 1957 vain 19-vuotiaana Elim\xc3\xa4en Villikkalassa ohjaamansa lentokoneen maahansy\xc3\xb6ksyss\xc3\xa4, jonka tarkkaa syyt\xc3\xa4 ei koskaan saatu selville. Tapaus vauhditti Suomen ilmavoimien kaksi vuotta my\xc3\xb6hemmin tekem\xc3\xa4\xc3\xa4 p\xc3\xa4\xc3\xa4t\xc3\xb6st\xc3\xa4 luopua vaarallisena pidetyst\xc3\xa4 Valmet Vihuri -konetyypist\xc3\xa4._NEWLINE_Reino Kuuskoski oli entisen kansanedustajan ja ministerin Eeva Kuuskosken set\xc3\xa4.'